KUMWEL มั่นใจผลงานปี 65 ฟื้นแกร่ง รับรู้แบ็กล็อกราว 107 ลบ.
KUMWEL รับผลงานปีนี้ต่ำคาดจากผลกระทบปิดแคมป์คนงาน ส่วนปี 65 มองว่าจะเติบโตหลังโควิดคลี่คลาย ตุนแบ็กล็อก 273 ลบ. รับรู้ในปีหน้าราว 107 ลบ.
KUMWEL รับผลงานปีนี้ต่ำคาดจากผลกระทบปิดแคมป์คนงาน ส่วนปี 65 มองว่าจะเติบโตหลังโควิดคลี่คลาย ตุนแบ็กล็อก 273 ลบ. รับรู้ในปีหน้าราว 107 ลบ.
23 ธ.ค. 2564

นายบุญศักดิ์ เกียรติจรูญเลิศ ประธานเจ้าหน้าที่บริหาร บริษัท คัมเวล คอร์ปอเรชั่น จำกัด (มหาชน) หรือ KUMWEL ยอมรับว่า รายได้ปี 64 จะต่ำกว่าเป้าหมายที่ 550 ล้านบาท เนื่องจากผลประกอบการในช่วงไตรมาส 3/64 ได้รับผลกระทบจากสถานการณ์การแพร่ระบาดของเชื้อไวรัสโควิด-19 ที่ภาครัฐบาลมีมาตรการปิดแคมป์งานก่อสร้าง จึงทำให้งานโครงการต่างๆ มีความล่าช้าออกไป
ขณะที่ปี 65 บริษัทคาดว่ารายได้จะกลับมาเติบโตได้ดีขึ้น หลังจากสถานการณ์การแพร่ระบาดของเชื้อไวรัสโควิด-19 คลี่คลายลงไปมากแล้ว ส่งผลให้งานโครงการก่อสร้างต่างๆ กลับมาดำเนินการได้ตามปกติ สนับสนุนความต้องการผลิตภัณฑ์สำหรับระบบต่อลงดิน, ระบบป้องกันฟ้าผ่า, ระบบป้องกันเสิร์จ, ระบบตรวจจับและแจ้งเตือนฟ้าผ่า กลับมาเพิ่มมากขึ้น
โดยปัจจุบันบริษัทมีปริมาณงานในมือ (Backlog) แล้วกว่า 273 ล้านบาท ซึ่งจะทยอยรับรู้รายได้ในปี 65 ราว 107 ล้านบาท ส่วนที่เหลือจะทยอยรับรู้รายได้อย่างต่อเนื่องในช่วงปี 66-69
นอกจากนี้ บริษัทยังคงพัฒนาระบบมาตรฐานผลิตภัณฑ์อย่างต่อเนื่อง โดยเฉพาะระบบต่อลงดิน และบริษัทยังคงดำเนินการบริหารจัดการต้นทุนด้านการผลิตได้อย่างมีประสิทธิภาพ ส่งผลให้ยังคงรักษาระดับอัตาการทำกำไรได้อยู่ในระดับสูง แม้ว่าจะมีผลกระทบจากราคาวัตถุดิบด้านการผลิตจะปรับตัวสูงขึ้นมาอย่างต่อเนื่องในช่วงที่ผ่านมา
“ต้องยอมรับว่าสถานการณ์การแพร่ระบาดของเชื้อไวรัสโควิด-19 กระทบค่อนข้างมากในช่วงไตรมาส 3/64 แต่อย่างไรก็ตามในช่วงไตรมาส 4/64 สถานการณ์ต่างๆได้เริ่มคลี่คลายแล้ว และเชื่อว่าจะยังคงสนับสนุนให้ผลประกอบการในปี 65 มีการเติบโต ซึ่งบริษัทยังคงมั่นใจว่าจะสามารถรักษาระดับอัตราการทำกำไรอยู่ในระดับใกล้เคียงปัจจุบันได้ จากการบริหารจัดการต้นทุนการผลิตที่ดี” นายบุญศักดิ์ กล่าว